
ՔՐԻՍՏՈՍԻ ԽԱՂԱՂՈՒԹԻՒՆԸ
(Աւետարան ըստ Յովհաննէսի 14.27–31)

	Յանուն Հօր եւ Որդւոյ եւ Հոգւոյն Սրբոյ. ամէն։ 
	Այս օրհնեալ պահուն, երբ որպէս լիբանանահայութիւն Աստուծոյ դառնալու եւ Լիբանանի խաղաղութեան համար աղօթելու հրաւէրով հաւաքուած ենք Աստուծոյ եւ ազգին այս տան մէջ, Քրիստոս ի՛ր խաղաղութիւնը կը բաշխէ մեզի, ըսելով. «Իմ խաղաղութիւնս է որ կու տամ ձեզի, որ այս աշխարհի տուած խաղաղութենէն տարբեր է»։ 
	Արարիչ եւ արարածներ հանդիպման օղակն է Քրիստոսի խաղա-ղութիւնը. աւելին` Քրիստոս ինք։ Սա եզակի առանձնաշնորհում մըն է, որ մեզ, որպէս խաղաղութեան առաքեալներ, կը տանի ամբողջ Լիբանանին։
	Քրիստոսի խաղաղութիւնը սիրոյ ուխտն է Աստուծոյ եւ մարդոց միջեւ, որ կը կնքուի աստուածսիրութեամբ եւ մարդասիրութեամբ։ Այս իսկ պատճառաւ Քրիստոս կ՚ըսէ. «Եթէ զիս սիրէիք, ուրախ պիտի ըլլայիք որ Հօրս կ՚երթամ. ահա կ՚երթամ, բայց կրկին պիտի գամ ձեզի»։ Քրիստոս Հօրմէն եկաւ սիրոյ կեանքը մեզի պարգեւելու համար, որպէսզի մեղքի պատնէշը քանդուի Աստուծոյ եւ մարդոց միջեւ ու մենք դառնանք Աստուծոյ զաւակները եւ իրարու եղբայրներն ու քոյրերը։
	Չմոռնանք. Քրիստոս դարձեալ պիտի գայ դատելու, թէ սիրոյ ի՛նչ պտուղներ բերինք։ Գիտակցինք, թէ մեր կեանքը միայն այս աշխարհի համար չէ, այլ` մանաւանդ յաւիտենականին։ Այս աշխարհի մէջ արդար կամ անարդար միջոցներով մեր ձեռք բերածները հոս պիտի մնան եւ օր մը հոս ալ փճանան. մենք միայն մեր հոգի՛ն պիտի տանինք մեր երկնաւոր Հօր եւ յաւիտենական երանութեան պիտի արժանանանք կամ յաւիտենական դատապարտութեան ենթարկուինք։ 
	Եթէ մինչեւ այսօր Լիբանանի մէջ մեր դրացիներուն կողքին ապրե-ցանք, աստուածային սէրը կը հրաւիրէ մեզ այլեւս մեր դրացիներուն հետ ապրելու, որովհետեւ Քրիստոսի խաղաղութիւնը սիրազեղ եւ վստահալից յարաբերութեան պարգեւն է, որ հակառակ ամեն նեղութիւններու` կը գո-յատեւէ եւ մեզ աստուածային ներքին հոգեւոր խաղաղութեան գործակից կը դարձնէ։ Առաւել` այսպիսի խաղաղութիւն ո՛չ մէկ քաղաքական համա-կարգ կրնայ երաշխաւորել։ 
	Լիբանանի խաղաղութեան համար կատարուող այսօրուան աղօթքը լիբանանցիներո՛ւն համար է, մեզի՛ համար է։ Լիբանանը մե՛նք ենք։ Լիբանանը աշխարհագրական տարածք չէ, այլ հայրենիք է։ Հայրենիքը մեթրով չի՛ չափուիր, այլ` ոգիով, նուիրումով, կապուածութեամբ, ընկե-րային արդարութեամբ, իրաւ համակեցութեամբ, ու մանաւանդ` աստ-ւածսիրութեամբ եւ մարդասիրութեամբ։ 
	Քրիստոս «Իմ խաղաղութիւնս կու տամ ձեզի» ըսաւ խաչի ճանա-պարհը առնելէ անմիջապէս առաջ։ Քրիստոնեային կեանքը Մեծ խաչա-կիրին հետ խաչ կրելու յանձնառութիւն է, որ տառապանքէն յաղթական դուրս գալով խաղաղ կեանք ապրիլն իսկ է, որովհետեւ խաչելութենէն ետք կու գայ յարութիւնը։
	Քրիստոս «Ահա կու գայ այս աշխարհի իշխանը, որ իմ վրաս ո՛չ մէկ իշխանութիւն ունի» խօսքերով կ՚ամրապնդէ մեզ այսօր։ Եկէ՛ք, այսօրուընէ սկսեալ երկինքի թագաւորին` Քրիստոսի գործակից դառնալու ճամբուն հետեւինք։ Պատրա՞ստ ենք այս հոգեփոխիչ վճռական քայլը առնելու։ Մեզմէ իւրաքանչիւրը ի՛ր կեանքով պիտի պատասխանէ այս հարցումին եւ այն ատեն միայն Քրիստոսի «Մի՛ խռովիք ու մի՛ վախնաք» հրահանգը պիտի առաջնորդէ մեզ վաղուան աւելի լաւ եւ մեր ցանկացած Լիբանանի կերտումին, որով օրհնեալ էք յաւիտեանս յաւիտենից. ամէն։

	      						          Նարեկ արքեպիսկոպոս
         Առաջնորդ Լիբանանի հայոց

